Loomster Ennmoränen

De Loomster Ennmoränen sünd en Naturruum mit de Nummer 633.10 na dat Handbuch der naturräumlichen Gliederung Deutschlands. De Naturruum sett sik tohoop ut de Loomster Geest un de Wingst. De Ennmoränen warrt ok Loomster Staffel nöömt.

De Naturruum billt en lang Band, dat in Noord-Süüd-Richt von Kumbarg över Hemmoor, Loomst, Eversdörp, Örel un Basdaal bet na Gnarrenborg reckt.

De Loomster Ennmoränen doot höger liggen as de Rebeden ümto, de vör allen ut Masch un Moor bestaht. De höögsten Bargen sünd de Sülverbarg in de Wingst mit 74 Meter över de See, de Westerbarg mit 66 Meter över de See un de Bullenbarg un de Dolosenbarg all beid mit 56 Meter över de See.

 Geografie 

De Naturruum hett sik in de Saal-Iestied billt, as dat Ies en Ennmorään aflagert hett, de von Kumbarg bet na Korlshöben un Glinst reckt. In Gnarrenborg sünd de Ennmoränen dör dat Düvelsmoor ünnerbraken. De Afsnidd op de annere Sied von dat Moor billt en egen Naturruum 632.03 „Korlshöbener Geestinsel“. Dat Noordenn bi Kumbarg liggt an dat Elv-Oorstroomdaal, dat sik in de Wießel-Iestied billt hett.

De Naturruum grenzt in’n Noorden an dat Rebeed 670.01 „Land Keden“, in’n Oosten an dat Rebeed 632.12 „Meh-Oost-Daal“ un op en ganz lütt Enn an dat Rebeed 632.11 „Bremervörer Geestinsel“, in’n Süüdoosten an dat Rebeed 632.10 „Fohrendörper Moor“, in’n Süden an dat Rebeed 632.00 „Hammmoor“ un in’n Westen an de Rebeden 633.02 „Bokeler Geest“, 633.04 „Geestmünner Grunnen“ un 633.11 „Stinster Grunnen“.

In dat Rebeed Barchel/Brillit/Gnarrenborg is deelwies Loonbörger Toon to finnen. Ans sünd dor vör allen Bruuneer un Podsol-Boddens to finnen, över Toon Gley- un Pseudogley-Boddens.

Kategorie:Naturruum